b"\n_START_ARTICLE_\nVescomtat de Thouars\n_START_SECTION_\nHist\xc3\xb2ria\n_START_PARAGRAPH_\nEls vescomtes de Thouars eren encarregats de l'administraci\xc3\xb3 militar i judicial d'un territori per compte dels comtes de Poitou, i foren uns dels m\xc3\xa9s antics vescomtes de Fran\xc3\xa7a. La fam\xc3\xadlia, descendia de grans oficials carolingis i era origin\xc3\xa0ria de Poitiers on posse\xc3\xafa b\xc3\xa9ns patrimonials; apareixen fent nombroses donacions a les abadies de Saint-Cyprien de Poitiers, Saint-Jouin de Marnes (15 km al sud de Thouars), Saint-Florent de Saumur i Sant Mart\xc3\xad de Tours._NEWLINE_Inicialment els vescomtes van rebre molts beneficis dels comtes de Poitiers la major part eclesi\xc3\xa0stics, i tenien possessions a Bressuire, Th\xc3\xa9nezay, La Roche sur Yon i al mateix Poitiers. Al seu torn infeudaven els seus beneficis a senyors menors com els d'Airvault, d'Argenton, de Bressuire i de Maul\xc3\xa9on. Els vescomtes de Thouars tenien tamb\xc3\xa9 diversos b\xc3\xa9ns als pa\xc3\xafsos d'Herbauges i de Tiffauges._NEWLINE_El 956 Herbet I de Thouars es va casar amb Aldearda d'Aunay que fou famosa per la desgr\xc3\xa0cia que va patir vers el 980 quan descoberta en relacions amb el comte de Poitiers Guillem II Bra\xc3\xa7 de Ferro, fou exposada a la venjan\xc3\xa7a de la dona d'aquest Emma de Blois que va fer violar a la seva rival en un encontre preparat. Emma es va refugiar llavors al castell de Chinon, on va restar a l'espera que el seu marit li perdon\xc3\xa9s la seva acci\xc3\xb3. _NEWLINE_A partir del final del segle X el poders locals van adquirir m\xc3\xa9s for\xc3\xa7a i els vescomtes van prendre dist\xc3\xa0ncia dels comtes de Poitiers aprofitant els lligams establerts amb la poderosa nissaga d'Anjou; el 1030 el vescomte Jofre II va iniciar la lluita contra Guillem VI d'Aquitania i IV de Poitiers el Gros. Pel matrimoni de Jofre II (1015-1055) amb Agn\xc3\xa8s de Blois, van adquirir els territoris de les abadies de Bourgueil i de Marmoutier. _NEWLINE_Aimer\xc3\xad, el fill de Jofre II va acompanyar a Guillem el Bastard duc de Normandia a la conquesta d'Anglaterra i va prendre part a la batalla de Hastings el 14 d'octubre de 1066. _NEWLINE_Vers el 1100 es pot mesurar l'estesa del vescomtat pels feus que en depenien: Bressuire, Dou\xc3\xa9, Passavant, Argenton le Chateau, Airvault, La Foret sur Sevre, Montaigu, La Roche sur Yon, Till\xc3\xa9, Chateaumur, Pouzauges, Les Essarts, Lezay, Commequiers, i encara altres._NEWLINE_ _NEWLINE_Com altres senyors del seu temps el vescomte va anar a Terra Santa a la Croada el 1098. Hi va tornar el 1102 amb el seu germ\xc3\xa0 Jofre, acompanyant al duc Guillem IX d'Aquit\xc3\xa0nia. La seva bandera era d'or amb flors de lliri d'atzur amb cant\xc3\xb3 de gules que van estar les ARMES de la casa de Thouars i les de la vila de Thouars. Va morir a Jaffa el 1104 i fou enterrat al costat de l'esgl\xc3\xa9sia de Sant Nicolau de Jaffa. Es va casar vers 1095 amb Agn\xc3\xa8s amb qui va tenir dos fills, Aimer\xc3\xad VI i Herbert._NEWLINE_Entre 1150 i 1230 els vescomtes van seguir la seva pr\xc3\xb2pia pol\xc3\xadtica equidistant entre el rei de Fran\xc3\xa7a i els Plantagenets. Dos segles despr\xc3\xa9s fou el centre de les lluites de la guerra dels Cent Anys i la ciutat de Thouars fou conquerida pel Pr\xc3\xadncep Negre (el pr\xc3\xadncep de Gal\xc2\xb7les hereu d'Anglaterra) i despr\xc3\xa9s per Bertran du Guesclin per compte del rei de Fran\xc3\xa7a. El 1397 la darrera vescomtessa de la dinastia original va morir i el feu va passar per her\xc3\xa8ncia a la fam\xc3\xadlia d'Amboise."